title: 1992 m. birželio 24 d. Tarybos direktyva 92/58/EEB dėl būtiniausių reikalavimų įrengiant darbo saugos ir (arba) sveikatos ženklus (devintoji atskira direktyva, kaip numatyta Direktyvos 89/391/EEB 16 straipsnio 1 dalyje)

text:
Svarbus teisinis pranešimas

|

31992L0058

Oficialusis leidinys L 245 , 26/08/1992 p. 0023 - 0042 specialusis leidimas suomių kalba: skyrius 5 tomas 5 p. 0182  specialusis leidimas švedų kalba: skyrius 5 tomas 5 p. 0182

		Tarybos direktyva 92/58/EEB1992 m. birželio 24 d.dėl būtiniausių reikalavimų įrengiant darbo saugos ir (arba) sveikatos ženklus (devintoji atskira direktyva, kaip numatyta Direktyvos 89/391/EEB 16 straipsnio 1 dalyje)EUROPOS BENDRIJŲ TARYBA,atsižvelgdama į Europos ekonominės bendrijos steigimo sutartį, ypač į jos 118a straipsnį,atsižvelgdama į Komisijos pasiūlymą [1], pateiktą pasikonsultavus su Darbuotojų saugos, higienos ir sveikatos patariamuoju komitetu,bendradarbiaudama su Europos Parlamentu [2],atsižvelgdama į Ekonomikos ir socialinių reikalų komiteto nuomonę [3],kadangi Sutarties 118a straipsnyje numatyta, kad Taryba direktyvomis nustato būtiniausius reikalavimus, skatinančius sąlygų, pirmiausia darbo aplinkos, gerinimą, kad būtų užtikrinta geresnė darbuotojų sauga ir sveikatos apsauga;kadangi, pagal minėtąjį straipsnį, tokiomis direktyvomis turi būti vengiama nustatyti administracinius, finansinius ir teisinius apribojimus, kurie trukdytų steigti ir plėtoti mažąsias ir vidutines įmones;kadangi Komisijos pranešime apie jos programą dėl darbuotojų saugos, higienos ir sveikatos [4] numatyta peržiūrėti ir papildyti 1977 m. liepos 25 d. Tarybos direktyvos 77/576/EEB dėl valstybių narių įstatymų ir kitų teisės aktų, susijusių su saugos ženklų darbo vietose įrengimu, suderinimo [5] taikymo sritį;kadangi 1987 m. gruodžio 21 d. Rezoliucijoje dėl darbuotojų saugos, higienos ir sveikatos [6] Taryba pažymėjo Komisijos ketinimą artimiausiu metu pateikti pasiūlymą peržiūrėti ir papildyti minėtąją direktyvą;kadangi Direktyva 77/576/EEB turėtų būti pakeista šia direktyva dėl nuoseklumo ir aiškumo;kadangi ši direktyva yra atskiroji direktyva, kaip numatyta 1989 m. birželio 12 d. Tarybos direktyvos 89/391/EEB dėl priemonių darbuotojų saugai ir sveikatos apsaugai darbe gerinti nustatymo [7] 16 straipsnio 1 dalyje; kadangi dėl to Direktyvos 89/391/EEB nuostatos visiškai taikomos įrengiant darbo saugos ir sveikatos ženklus, nepažeidžiant šioje Direktyvoje nustatytų griežtesnių ir (arba) specialių nuostatų;kadangi galiojančios Bendrijos taisyklės daugiausia susijusios su saugos ženklais ir pavojingų kliūčių ir buvimo vietų pažymėjimais ir dėl to apsiriboja tam tikromis ženklų rūšimis;kadangi dėl tokio apribojimo kai kurie pavojai nėra tinkamai pažymėti; kadangi dėl to turėtų būti įvesti nauji ženklų tipai, kad darbdaviai ir darbuotojai galėtų nustatyti ir išvengti darbo saugos ir (arba) sveikatos rizikos;kadangi saugos ir (arba) sveikatos ženklai privalo būti įrengti ten, kur pavojai negali būti tinkamai sumažinti kolektyvinės apsaugos būdais arba darbo organizavimo priemonėmis, metodais arba tvarka;kadangi dėl daugybės skirtumų tarp šiuo metu valstybėse narėse naudojamų saugos ir (arba) sveikatos ženklų atsiranda neaiškumas ir jis gali dar labiau padidėti darbuotojams laisvai judant vidaus rinkoje;kadangi panašu, kad darbe naudojant standartizuotus ženklus, sumažėja pavojų, kurie gali kilti dėl kalbinių ir kultūrinių skirtumų tarp darbuotojų;kadangi ši direktyva yra realus žingsnis plėtojant vidaus rinkos socialinę dimensiją;kadangi pagal Sprendimą 74/325/EEB [8] su paskutiniais pakeitimais, padarytais Ispanijos ir Portugalijos stojimo aktu, rengdama šios srities pasiūlymus, Komisija tariasi su Darbuotojų saugos, higienos ir sveikatos patariamuoju komitetu,PRIĖMĖ ŠIĄ DIREKTYVĄ:I SKIRSNISBENDROSIOS NUOSTATOS1 straipsnisTaikymo sritis1. Ši direktyva, kuri yra devintoji atskiroji direktyva, kaip numatyta Direktyvos 89/391/EEB 16 straipsnio 1 dalyje, nustato būtiniausius darbo saugos ir (arba) sveikatos ženklų įrengimo reikalavimus.2. Ši direktyva netaikoma ženklams, kai rinkai pateikiamos pavojingos medžiagos ir preparatai, gaminiai ir (arba) įrenginiai, nebent kitos Bendrijos nuostatos į ją daro konkrečią nuorodą.3. Ši direktyva netaikoma ženklams, naudojamiems kelių, geležinkelio, vidaus vandenų, jūros arba oro transportui reguliuoti.4. Direktyvos 89/391/EEB nuostatos taikomos visai šio straipsnio 1 dalyje nurodytai sričiai, nepažeidžiant griežtesnių ir (arba) specialių šios direktyvos nuostatų.2 straipsnisApibrėžimaiŠioje direktyvoje:a) saugos ir (arba) sveikatos ženklai — tai ženklai, nurodantys konkretų objektą, veiklą arba situaciją ir atitinkamai suteikiantys darbo saugos ir (arba) sveikatos informaciją arba nurodymus vaizdiniu ženklu, spalva, apšviestu ženklu arba garso signalu, žodiniu pranešimu arba rankos signalu;b) draudžiamasis ženklas — tai ženklas, draudžiantis elgtis taip, kad kiltų pavojus arba jis būtų sukeltas;c) įspėjamasis ženklas — tai ženklas, įspėjantis apie riziką arba pavojų;d) įpareigojamasis ženklas — tai ženklas, nurodantis konkretų elgesį;e) avarinis išėjimas arba pirmosios pagalbos ženklas — tai ženklas, teikiantis informaciją apie avarinius išėjimus arba pirmosios pagalbos ar gelbėjimosi priemones;f) informacinis ženklas — tai ženklas, suteikiantis kitokios nei b–e punktuose nurodyta informacija;g) vaizdinis ženklas — tai ženklas, kuris suteikia konkrečią informaciją derinant geometrinę formą, spalvas ir simbolį arba piktogramą ir kuris įrengiamas matomoje vietoje pakankamai ryškiai apšvietus;h) papildomas vaizdinis ženklas — tai vaizdinis ženklas, kuris yra naudojamas kartu su kitais g punkte apibūdintais ženklais ir kuris suteikia papildomos informacijos;i) saugos spalva — tai spalva, kuriai priskiriama konkreti reikšmė;j) simbolis arba piktograma — tai iliustracija, kuri apibūdina padėtį arba nurodo konkretų elgesį ir kuri yra naudojama vaizdiniame ženkle arba apšviestame paviršiuje;k) šviesos ženklas — tai ženklas, kurį sukuria prietaisas, padarytas iš permatomų arba pusiau permatomų medžiagų, kurios yra apšviečiamos iš vidaus arba iš užpakalinės dalies taip, kad sudarytų apšviesto paviršiaus įspūdį;l) garso signalas — tai koduotas garso signalas, kuris yra skleidžiamas ir perduodamas tuo tikslu sukurtu prietaisu nenaudojant žmogaus arba dirbtinio balso;m) žodinis pranešimas — tai iš anksto nustatytas žmogaus arba dirbtiniu balsu perduodamas žodinis pranešimas;n) rankos signalas — tai riešų ir (arba) rankų judesys ir (arba) padėtis, kuriais perduodami užkoduoti nurodymai žmonėms, kurie juda ir kurių judėjimas kelia riziką arba pavojų darbuotojams.II SKIRSNISDARBDAVIO PAREIGOS3 straipsnisBendrosios taisyklės1. Kaip nustatyta šioje direktyvoje, darbdaviai įrengia saugos ir (arba) sveikatos ženklus, kur rizikos negalima išvengti arba jos negalima tinkamai sumažinti kolektyvinės apsaugos būdais arba darbo organizavimo priemonėmis, metodais ar tvarka, arba užtikrina, kad tokie ženklai yra įrengti.Darbdaviai atsižvelgia į bet kokius rizikos įvertinimo rezultatus, kai ji buvo įvertinta pagal Direktyvos 89/391/EEB 6 straipsnio 3 dalies a punktą.2. Nepažeidžiant V priedo nuostatų, kelių, geležinkelio, vidaus vandenų, jūros ir oro transportui naudojami ženklai, kur būtina, tokioms transporto rūšims įrengiami įmonėse ir (arba) firmose.4 straipsnisPirmą kartą naudojami saugos ir (arba) sveikatos ženklaiNepažeidžiant 6 straipsnio, darbo saugos ir (arba) sveikatos ženklas, pirmą kartą panaudotas darbo vietoje 11 straipsnio 1 dalies pirmojoje pastraipoje nurodytą dieną arba po tos dienos, privalo atitikti I–IX prieduose nurodytus būtiniausius reikalavimus.5 straipsnisNaudojami saugos ir (arba) sveikatos ženklaiNepažeidžiant 6 straipsnio, darbo saugos ir (arba) sveikatos ženklas, jau naudojamas prieš 11 straipsnio 1 dalies pirmojoje pastraipoje nurodytą dieną, privalo atitikti I–IX prieduose nustatytus būtiniausius reikalavimus ne vėliau kaip per 18 mėnesių nuo tos dienos.6 straipsnisIšimtys1. Atsižvelgdama į veiklos rūšis ir (arba) konkrečios įmonės dydį, valstybė narė gali tiksliai nurodyti įmonių kategorijas, kurioms leidžiama visiškai, iš dalies arba laikinai pakeisti šioje direktyvoje numatytus apšviestus ženklus ir (arba) garsinius ženklus alternatyviomis priemonėmis, užtikrinančiomis tokį patį apsaugos lygį.2. Valstybės narės, pasitarusios su darbdaviais ir darbuotojais, gali nukrypti nuo VIII priedo 2 skirsnio ir (arba) IX priedo 3 skirsnio reikalavimų, nustatydamos alternatyvias priemones, užtikrinančias tokį patį apsaugos lygį.3. Pagal nacionalinius įstatymus ir (arba) praktiką valstybės narės, įgyvendindamos šio straipsnio 1 dalį, konsultuojasi su darbdavių ir darbuotojų organizacijomis.7 straipsnisInformacija ir instrukcijos darbuotojams1. Nepažeidžiant Direktyvos 89/391/EEB 10 straipsnio, darbuotojai ir (arba) jų atstovai yra informuojami apie visas priemones, kurių reikia imtis dėl naudojamų darbo saugos ir (arba) sveikatos ženklų.2. Nepažeidžiat Direktyvos 89/391/EEB 12 straipsnio, darbuotojai privalo būti tinkamai apmokyti ir visų pirma konkrečiai supažindinti su naudojamais darbo saugos ir (arba) sveikatos ženklais.Šios dalies pirmojoje pastraipoje minimas instruktavimas apima ženklų, ypač ženklų su tekstu, reikšmės ir bendrojo bei konkretaus elgesio vykdant tų ženklų reikalavimus paaiškinimą.8 straipsnisDarbuotojų konsultavimas ir darbuotojų dalyvavimasDarbuotojai ir (arba) jų atstovai konsultuojami ir dalyvauja sprendžiant šioje direktyvoje bei jos I–IX prieduose numatytus klausimus pagal Direktyvos 89/391/EEB 11 straipsnį.III SKIRSNISĮVAIRIOS NUOSTATOS9 straipsnisPriedų pakeitimaiTechninio pobūdžio I–IX priedų pakeitimai priimami pagal Direktyvos 89/391/EEB 17 straipsnyje nustatytą tvarką, atsižvelgiant į:- priimtas direktyvas, skirtas techniškai suderinti ir standartizuoti darbo saugos ir (arba) sveikatos ženklų arba prietaisų konstrukcijas ir gamybą,- techninę pažangą, tarptautinių taisyklių bei specifikacijų pasikeitimus ir sukauptas žinias apie darbo saugos ir (arba) sveikatos ženklus.10 straipsnis1. Direktyva 77/576/EEB panaikinama 11 straipsnio 1 dalies pirmojoje pastraipoje nurodytą dieną.Tačiau 5 straipsnyje nurodytais atvejais ta direktyva toliau taikoma daugiausia aštuoniolika mėnesių nuo minėtos dienos.2. Visos nuorodos į panaikinamą direktyvą daromos nurodant atitinkamas šios direktyvos nuostatas.11 straipsnisBaigiamosios nuostatos1. Valstybės narės priima įstatymus ir kitus teisės aktus, būtinus, kad būtų laikomasi šios direktyvos, ne vėliau kaip iki 1994 m. birželio 24 d.Apie tai jos nedelsdamos praneša Komisijai.2. Valstybės narės, priimdamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.3. Valstybės narės pateikia Komisijai šios direktyvos taikymo srityje priimtų arba priimamų nacionalinių teisės aktų tekstus.4. Kas penkerius metus valstybės narės pateikia Komisijai ataskaitą apie praktinį šios direktyvos nuostatų įgyvendinimą, nurodydamos darbdavių ir darbuotojų požiūrius.Komisija apie tai informuoja Europos Parlamentą, Tarybą, Ekonomikos ir socialinių reikalų komitetą ir Darbuotojų saugos, higienos ir sveikatos patariamąjį komitetą.5. Komisija periodiškai teikia ataskaitą Europos Parlamentui, Tarybai, Ekonomikos ir socialinių reikalų komitetui apie šios direktyvos įgyvendinimą, atsižvelgdama į šio straipsnio 1–4 dalis.12 straipsnisŠi direktyva skirta valstybėms narėms.Priimta Liuksemburge, 1992 m. birželio 24 d.Tarybos varduPirmininkasJosé da Silva Peneda[1] OL C 53, 1991 2 28, p. 46 ir OL C 279, 1991 10 26, p. 13.[2] OL C 240, 1991 9 16, p. 102 ir OL C 150, 1992 6 15.[3] OL C 159, 1991 6 17, p. 9.[4] OL C 28, 1988 2 3, p. 3.[5] OL L 229, 1977 9 7, p. 12. Su paskutiniais pakeitimais, padarytais Komisijos direktyva 79/640/EEB (OL L 183, 1979 7 19, p. 11).[6] OL C 28, 1989 2 3, p. 1.[7] OL L 183, 1989 6 29, p. 1.[8] OL L 185, 1974 7 9, p. 15.--------------------------------------------------I PRIEDASBENDRIEJI BŪTINIAUSI DARBO SAUGOS IR (ARBA) SVEIKATOS ŽENKLŲ REIKALAVIMAI1. Įvadinės pastabos1.1. Jeigu pagal direktyvos 3 straipsnio bendrąją taisyklę reikalaujama saugos ir (arba) sveikatos ženklų, jie privalo atitikti II–IX priedų konkrečius reikalavimus.1.2. Šiame priede pateikiami tie reikalavimai, apibūdinamas skirtingas saugos ir (arba) sveikatos ženklų naudojimas, ir pateikiamos bendrosios taisyklės dėl ženklų kaitaliojimo ir derinimo.1.3. Saugos ir (arba) sveikatos ženklai privalo būti naudojami tiktai direktyvoje tiksliai apibrėžtam pranešimui arba informacijai perduoti.2. Ženklų rūšys2.1. Nuolatiniai ženklai2.1.1. Nuolatiniai vaizdiniai ženklai privalo būti naudojami ženklams, susijusiems su draudimais, įspėjimais ir privalomais reikalavimais bei avarinio išėjimo arba pirmosios pagalbos priemonių vieta ir jos nustatymu.Vaizdiniai ženklai ir (arba) saugos spalva privalo būti naudojama priešgaisrinių įrenginių vietai pažymėti ir tiems įrenginiams atpažinti.2.1.2. Vaizdiniai ženklai ant konteinerių ir vamzdžių turi būti pakabinami kaip nustatyta III priede.2.1.3. Vietos, kur kyla rizika susidurti su kliūtimis arba kristi, turi būti visada pažymėtos saugos spalva ir (arba) vaizdiniais ženklais.2.1.4. Judėjimo keliai visada privalo būti pažymėti saugos spalva.2.2. Laikinieji ženklai2.2.1. Jeigu reikia, apšviesti ženklai, garso signalai ir (arba) žodinis pranešimas privalo būti naudojami, atsižvelgiant į galimybes kaitalioti ir derinti 3 skirsnyje nurodytus ženklus skelbiant pavojų, kviečiant asmenis imtis ypatingų veiksmų ir kai numatyta evakuoti žmones.2.2.2. Jeigu reikia, rankos signalas ir (arba) žodinis pranešimas privalo būti naudojamas suteikti nurodymus asmenims, atliekantiems rizikingus ir pavojingus judesius.3. Ženklų kaitaliojimas ir derinimas3.1. Jeigu vienodai veiksminga, gali būti naudojamas vienas iš šių:- saugos spalva arba vaizdiniu ženklu pažymėti vietas, kur yra kliūtis arba staigus nuolydis,- apšviesti ženklai, garso signalai arba žodinis pranešimas,- rankos signalai arba žodinis pranešimas.3.2. Kai kurios ženklų rūšys gali būti naudojamos kartu:- apšviesti ženklai ir garso signalai,- apšviesti ženklai ir žodinis pranešimas,- rankos signalai ir žodinis pranešimas.4. Toliau lentelėje pateikiamos instrukcijos taikomos visiems saugos spalvos ženklams:Spalva | Reikšmė arba tikslas | Nurodymas ir informacija |Raudona | Draudimo ženklas | Pavojingas elgesys |Pavojaus signalas | Sustoti, išjungti, išjungti prietaisą iškilus pavojui Evakuotis |Priešgaisriniai įrenginiai | Vietos nustatymas ir išdėstymas |Geltona arba gintaro spalvos | Įspėjimo ženklas | Būti atsargiam, imtis atsargumo priemonių Patikrinti |Mėlyna | Įpareigojamas ženklas | Ypatingas elgesys arba veikla, Dėvėti asmens apsaugos įrenginius |Žalia | Avarinis išėjimas, pirmosios pagalbos ženklas | Durys, išėjimai, keliai, įrenginiai, patalpos |Pavojaus nėra | Grįžimas į normalią padėtį |5. Ženklo veiksmingumo neturi mažinti:5.1. kitas tokios paties rūšies skleidimo šaltinis, kuris blogina matomumą arba girdimumą; todėl ypač:5.1.1. reikėtų vengti išdėstyti per daug ženklų per arti vienas kito;5.1.2. tuo pačiu metu nenaudoti dviejų apšviestų ženklų, kurie gali būti painiojami;5.1.3. nenaudoti apšviesto ženklo arti kito panašaus apšviesto šaltinio;5.1.4. nenaudoti dviejų garso signalų tuo pačiu metu;5.1.5. nenaudoti garso signalo, jeigu yra per daug pašalinio triukšmo;5.2. netinkamas ženklų arba signalų prietaisų dizainas, tai, kad jų yra nepakankamai, netikslus išdėstymas, bloga būklė arba tai, kad jie netinkamai veikia.6. Atsižvelgiant į reikalavimus, ženklai ir signalą skleidžiantys prietaisai privalo būti valomi, profilaktiškai prižiūrimi, tikrinami, taisomi, ir, jeigu būtina, reguliariai pakeičiami, kad būtų užtikrinta, jog jie išsaugo savo pagrindines ir (arba) funkcines savybes.7. Ženklų arba garso prietaisų, kurie turi būti įrengiami, skaičius ir išdėstymas priklausys nuo rizikos arba pavojaus masto ar jų zonos dydžio.8. Ženklai, kuriems būtina kokia nors energijos forma, turi būti įrengiami užtikrinant tiekimą nenumatytu atveju dingus energijai, nebent taip būtų pašalinamas pavojus.9. Apšviesto ženklo ir (arba) garso signalo įjungimas parodo, kada būtina pradėti reikalingą veiklą, ženklas arba signalas privalo būti aktyvinamas tiek, kiek reikia veiklai.Apšviesti ženklai ir garso signalai privalo būti išjungiami iš karto po panaudojimo.10. Apšviesti ženklai ir garso signalai privalo būti tikrinami, kad būtų užtikrinta, jog jie gerai veikia ir kad jie yra veikiantys prieš juos įjungiant, o po to — veikia pakankamai dažnais intervalais.11. Jeigu konkrečių darbuotojų klausa arba rega pablogėja, taip pat jeigu ji pablogėja dėl to, kad naudojami asmens apsaugos įrenginiai, privaloma imtis priemonių konkretiems ženklams papildyti arba pakeisti.12. Vietos, patalpos arba aptvarai, naudojami dideliems pavojingų medžiagų arba preparatų kiekiams sandėliuoti, turi būti pažymėti tinkamais įspėjimo ženklais pagal II priedo 3.2 punktą, arba kaip nustatyta III priedo 1 punkte, nebent atskirų pakuočių arba konteinerių ženklinimas tinka šiam tikslui.--------------------------------------------------II PRIEDASBŪTINIAUSI BENDRIEJI REIKALAVIMAI DĖL VAIZDINIŲ ŽENKLŲ1. Pagrindinės savybės1.1. Vaizdinių ženklų forma ir spalva nurodoma 3 skirsnyje, atsižvelgiant į jų konkretų tikslą (vaizdiniai ženklai, nurodantys draudimą, įspėjimą, privalomą veiksmą, avarinį kelią, avarinius arba priešgaisrinius įrenginius).1.2. Piktogramos privalo būti kuo paprastesnės ir turi būti sudarytos tiktai iš svarbiausių detalių.1.3. Naudojamos piktogramos gali šiek tiek skirtis nuo 3 skirsnyje nurodytų piktogramų arba būti detalesnės už jas, jeigu jos perteikia tokią pačią reikšmę ir joks skirtumas ar perdirbimas nepadaro reikšmės neaiškios.1.4. Vaizdiniai ženklai privalo būti padaryti iš smūgiams ir oro sąlygoms atsparios medžiagos, tinkamos supančiai aplinkai.1.5. Matmenys ir spalva bei fotometrinės vaizdinių ženklų savybės privalo būti tokios, kad jas būtų nesunku pamatyti ir suprasti.2. Naudojimo sąlygos2.1. Iš principo vaizdiniai ženklai turi būti įrengiami tinkamame aukštyje ir padėtyje, atitinkančioje akių lygį, atsižvelgiant į visokias kliūtis, arba prie įėjimo į zoną, kai kyla bendroji rizika, arba tiesiogiai šalia tos vietos, kur kyla ypatinga rizika, arba šalia objekto ir gerai apšviestoje bei nesunkiai pasiekiamoje ir matomoje vietoje.Kur natūralios šviesos yra ribotai, nepažeidžiant Direktyvos 89/654/EEB nuostatų, turėtų būti naudojamos fosforescuojančios spalvos, atspindinčios medžiagos arba dirbtinis apšvietimas.2.2. Vaizdinis ženklas turi būti pašalintas, kai nebelieka situacijos, kurią jis nurodo.3. Vaizdiniai ženklai, kurie turi būti naudojami3.1. Draudžiamieji ženklaiPagrindinės savybės:- apskritimo forma,- juoda piktograma baltame fone, raudonas krašto apvadas ir įstriža linija (raudonoji dalis užima mažiausiai 35 % ženklo ploto).Ženklai, kurie turi būti naudojami+++++ TIFF +++++Nerūkyti+++++ TIFF +++++Rūkyti ir degti atvira liepsna draudžiama+++++ TIFF +++++Pėstiesiems eiti draudžiama+++++ TIFF +++++Negesinti vandeniu+++++ TIFF +++++Negeriamas+++++ TIFF +++++Pašaliniams įeiti draudžiama+++++ TIFF +++++Įmonės vidaus transporto priemonėms važiuoti draudžiama+++++ TIFF +++++Neliesti3.2. Įspėjamieji ženklaiPagrindinės savybės:- trikampio forma,- juoda piktograma geltoname fone su juodais kraštais (geltonoji dalis užima mažiausiai 50 % ženklo ploto).+++++ TIFF +++++Lengvai užsideganti medžiaga arba aukšta temperatūra [1]+++++ TIFF +++++Sprogstamoji medžiaga+++++ TIFF +++++Toksinė medžiaga+++++ TIFF +++++Korozinė medžiaga+++++ TIFF +++++Radioaktyvi medžiaga+++++ TIFF +++++Iškeltas krovinys+++++ TIFF +++++Pramoninės transporto priemonės+++++ TIFF +++++Atsargiai — elektra+++++ TIFF +++++Bendras pavojus+++++ TIFF +++++Lazerio spindulys+++++ TIFF +++++Oksiduojanti medžiaga+++++ TIFF +++++Nejonizuojanti radiacija+++++ TIFF +++++Stiprus magnetinis laukas+++++ TIFF +++++Kliūtys+++++ TIFF +++++Staigus nuolydis+++++ TIFF +++++Biologinis pavojus [2]+++++ TIFF +++++Žema temperatūra+++++ TIFF +++++Kenksminga arba dirginanti medžiaga [3]3.3. Įpareigojamieji ženklaiPagrindinės savybės:- apskritimo forma,- balta piktograma mėlyname fone (mėlynoji dalis užima mažiausiai 50 % ženklo ploto).+++++ TIFF +++++Tik su akių apsaugos priemonėmis+++++ TIFF +++++Tik su apsauginiais šalmais+++++ TIFF +++++Tik su ausų apsaugos priemonėmis+++++ TIFF +++++Tik su kvėpavimo prietaisais+++++ TIFF +++++Tik su apsauginiais batais+++++ TIFF +++++Tik su apsauginėmis pirštinėmis+++++ TIFF +++++Tik su apsauginiu kombinezonu+++++ TIFF +++++Tik su veido apsaugos priemonėmis+++++ TIFF +++++Tik su apsauginiais diržais+++++ TIFF +++++Pėstieji privalo eiti šiuo keliu+++++ TIFF +++++Bendrasis įpareigojamas ženklas, prie kurio prireikus turi būti kitas ženklas3.4. Avarinio išėjimo arba pirmosios pagalbos ženklaiPagrindinės savybės:- stačiakampio arba kvadrato forma,- balta piktograma žaliame fone (žalioji dalis užima mažiausiai 50 % ženklo ploto).+++++ TIFF +++++Avarinis išėjimas (avarinis kelias)+++++ TIFF +++++Šiuo keliu (papildomas informacinis ženklas)+++++ TIFF +++++Pirmosios pagalbos postas+++++ TIFF +++++Neštuvai+++++ TIFF +++++Saugos dušas+++++ TIFF +++++Akių pavilgas+++++ TIFF +++++Pirmosios pagalbos arba evakuacijos avarinis telefonas3.5. Priešgaisriniai ženklaiPagrindinės savybės:- stačiakampio arba kvadrato forma,- balta piktograma raudoname fone (raudonoji dalis užima mažiausiai 50 % ženklo ploto).+++++ TIFF +++++Priešgaisrinė vandens žarna+++++ TIFF +++++Kopėčios+++++ TIFF +++++Gesintuvas+++++ TIFF +++++Avarinis telefonas gaisro atveju+++++ TIFF +++++Šiuo keliu (papildomas informacinis ženklas)[1] Kai nėra specialaus ženklo aukštai temperatūrai pažymėti.[2] 1990 m. lapkričio 26 d. Tarybos direktyvoje 90/679/EEB dėl darbuotojų apsaugos nuo rizikos, susijusios su biologinių veiksnių poveikiu darbe, nustatyta piktograma (Septintoji atskiroji direktyva, kaip numatyta Direktyvos 89/391/EEB 16 straipsnio 1 dalyje (OL L 374, 1990 12 31, p. 1)).[3] Išimtiniais atvejais šio ženklo fonas gali būti gintaro spalvos, kad būtų galima atskirti jį nuo panašių judėjimo saugos ženklų.--------------------------------------------------III PRIEDASBŪTINIAUSI REIKALAVIMAI, REGLAMENTUOJANTYS ŽENKLUS ANT KONTEINERIŲ IR VAMZDŽIŲ1. Direktyvose 67/548/EEB [1] ir 88/379/EEB [2] apibrėžtos talpyklos, darbe naudojamos pavojingoms medžiagoms arba preparatams, ir talpyklos, naudojamos tokioms pavojingoms medžiagoms arba preparatams sandėliuoti kartu su matomais vamzdžiais, kuriuose yra laikomos pavojingos medžiagos arba preparatai arba kuriais tos medžiagos arba preparatai gabenami, privalo būti ženklinami etiketėmis (piktograma arba simboliu spalvotame fone) pagal minėtąsias direktyvas.Šio punkto 1 pastraipa netaikoma nei konteineriams, naudojamiems darbe trumpam laikui, nei konteineriams, kurių turinys dažnai keičiamas, jeigu imamasi alternatyvių reikiamų priemonių, ypač informuojant ir (arba) apmokant, kad būtų užtikrintas toks pats apsaugos lygis.Šio punkto 1 pastraipoje nurodomos etiketės gali būti:- pakeičiamos įspėjimo ženklais, kaip nustatyta II priede, naudojant tokias pačias piktogramas arba simbolius,- papildomos informacija, pvz., nurodomas pavojingos medžiagos arba preparato pavadinimas ir (arba) formulės bei rizikos ypatumai,- darbo vietoje pervežant konteinerius, papildomos arba pakeičiamos ženklais, naudojamais visoje Bendrijoje pavojingoms medžiagoms arba preparatams pervežti.2. Ženklai privalo būti:- įrengiami matomoje vietoje (-ose),- nelankstūs, prilipinami arba nupiešiami.3. Jei reikia, šio priedo 1 punkte minimi ženklai privalo turėti II priedo 1.4 punkte apibrėžtas savybes ir atitikti II priedo 2 punkte nustatytas vaizdinių ženklų naudojimo sąlygas.4. Nepažeidžiant 1, 2, ir 3 punktų, ant vamzdžių naudojamos etiketės privalo būti matomos ir išdėstytos pačiuose pavojingiausiuose taškuose, pavyzdžiui, prie vožtuvų ir jungčių, tinkamais intervalais.5. Vietos, patalpos arba aptvarai, naudojami dideliems pavojingų medžiagų arba preparatų kiekiams sandėliuoti, privalo būti pažymėti tinkamais įspėjimo ženklais, nurodytais II priedo 3.2 punkte, arba pažymėti kaip nustatyta III priedo 1 punkte, nebent atskirų pakuočių arba konteinerių ženklinimas etiketėmis yra tinkamas šiam tikslui, atsižvelgiant į II priedo 1.5 punkto reikalavimus dėl matmenų.Didelės pavojingų medžiagų arba preparatų kiekio atsargos gali būti nurodomos bendrojo pavojaus įspėjimo ženklais.Pirmiau minėti ženklai arba etiketės privalo būti, jeigu tinka, netoli sandėliavimo vietos arba ant sandėliavimo patalpų durų.[1] OL L 196, 1967 8 16, p. 1.[2] OL L 187, 1988 7 16, p. 14.--------------------------------------------------IV PRIEDASBŪTINIAUSI REIKALAVIMAI PRIEŠGAISRINIAMS ĮRENGINIAMS IR JŲ VIETAI NUSTATYTI1. Įvadinė pastabaŠis priedas taikomas įrenginiams, naudojamiems tik priešgaisriniais tikslais.2. Priešgaisriniai įrenginiai turi būti atpažįstami pagal ypatingą įrenginių spalvą, įrengtą vaizdinį ženklą vietoje ir (arba) naudojant konkrečią spalvą vietose, kur tokie įrenginiai yra laikomi, arba prie įėjimo į tą vietą.3. Šie įrenginiai atpažįstami pagal raudoną spalvą.Raudonas plotas privalo būti pakankamai didelis, kad būtų lengva atpažinti įrenginio vietą.4. II priedo 3.5 punkte nurodyti vaizdiniai ženklai privalo būti naudojami šių įrenginių vietai pažymėti.--------------------------------------------------V PRIEDASBŪTINIAUSI REIKALAVIMAI, REGLAMENTUOJANTYS ŽENKLUS, NAUDOJAMUS KLIŪTIMS IR PAVOJINGOMS VIETOMS BEI JUDĖJIMO KELIAMS PAŽYMĖTI1. Ženklai kliūtims ir pavojingoms vietoms pažymėti1.1. Vietos, kur yra susidūrimo su kliūtimis, kritimo arba daiktų kritimo rizika, privalo būti pažymėtos besikeičiančiomis geltonomis ir juodomis arba raudonomis ir baltomis linijomis įmonės apstatytose zonose, kur darbuotojai gali patekti savo darbo metu.1.2. Žymėjimų matmenys privalo būti proporcingi konkrečios kliūties arba pavojingos vietos dydžiui.1.3. Geltonos ir juodos arba raudonos ir baltos linijos privalo būti apytiksliai 45 laipsnių kampu ir maždaug vienodo dydžio.1.4. Pavyzdys:+++++ TIFF +++++2. Judėjimo kelių žymėjimas2.1. Kai naudojant patalpas ir įrenginius to reikalaujama norint apsaugoti darbuotojus, transporto priemonių judėjimo keliai privalo būti lengvai nustatomi pagal aiškiai matomos spalvos ištisines linijas, geriau baltos arba geltonos spalvos, atsižvelgiant į grindų spalvą.2.2. Linijos privalo būti išdėstomos taip, kad būtų nurodomas būtinas saugus atstumas tarp transporto priemonės ir bet kokio objekto, kuris gali būti šalia ir tarp pėsčiųjų ir transporto priemonės.2.3. Nuolatiniai judėjimo keliai apstatytose zonose lauko teritorijoje, kiek įmanoma, turi būti panašiai pažymėti, nebent yra įrengti tinkami barjerai arba šaligatviai.--------------------------------------------------VI PRIEDASBŪTINIAUSI APŠVIESTŲ ŽENKLŲ REIKALAVIMAI1. Pagrindinės savybės1.1. Šviesa, kurią skleidžia ženklas, turi būti kontrastinga tai aplinkai ir jai tinkama, atsižvelgiant į numatytas ženklo naudojimo sąlygas, tačiau neakinti per dideliu šviesos kiekiu arba neturi būti nepakankama, kad būtų prastai matyti.1.2. Ženklą skleidžiantis paviršius gali būti vienos spalvos arba tam tikrame jo fone gali būti pavaizduota piktograma.1.3. Atskira spalva privalo atitikti I priedo 4 punkte nurodytą spalvų lentelę ir jų reikšmę.1.4. Panašiai, kai ženkle yra piktograma, ji privalo atitikti visas atitinkamas II priede nustatytas taisykles.2. Konkrečios naudojimą reglamentuojančios taisyklės2.1. Jeigu prietaisas gali skleisti ir nuolatinius, ir besikeičiančius ženklus, besikeičiantis ženklas turėtų būti naudojamas nurodyti didesnį pavojų arba poreikį daug skubiau priverstinai įsikišti arba veikti negu nurodoma nuolatiniu ženklu.Kiekvieno blyksnio trukmė ir besikeičiančio apšviesto ženklo blyksniai privalo būti tokie, kad:- užtikrintų tinkamą pranešimo suvokimą ir- padėtų išvengti painiavos arba su kitokiais apšviestais ženklais, arba su neblyksinčiu apšviestu ženklu.2.2. Jeigu blyksintis ženklas yra naudojamas vietoj garso signalo arba kartu su juo, privalo būti naudojami tokie pat kodai.2.3. Prietaisai, įrengti, kad blyksėtų ženklai, iškilus rimtam pavojui, privalo būti specialiai prižiūrimi arba įrengti su papildoma lempa.--------------------------------------------------VII PRIEDASBŪTINIAUSI GARSO SIGNALŲ REIKALAVIMAI1. Pagrindinės savybės1.1. Garso signalai privalo:a) būti garso lygio, kuris daug aukštesnis negu supantis triukšmo lygis, nebūti per garsūs arba nemalonūs, bet girdimi;b) būti lengvai atpažįstami, ypač kalbant apie impulso ilgį ir intervalus tarp impulsų arba impulsų grupes, ir būti aiškiai išskiriami iš bet kokių kitų garso signalų ir supančio triukšmo.1.2. Jeigu prietaisas gali paskleisti garso signalą kintančiais ir nekintančiais dažniais, kintantys dažniai turėtų būti naudojami nurodyti didesnį pavojų arba būtinybę daug skubiau (priverstinai) įsikišti arba veikti negu pagal nepertraukiamus dažnius.2. KodasEvakuacijos signalas privalo būti nepertraukiamas.--------------------------------------------------VIII PRIEDASBŪTINIAUSI ŽODINIO PRANEŠIMO REIKALAVIMAI1. Pagrindinės savybės1.1. Kalbėtojo ar skleidėjo žodinis pranešimas vienam arba daugiau klausytojų turi būti (kartais koduotas) trumpas tekstas, frazė, žodžių grupė ir (arba) atskiri žodžiai.1.2. Žodiniai pranešimai turi būti kuo trumpesni, paprastesni ir aiškesni; kalbėtojo kalbėjimo įgūdžiai ir klausytojų klausymo sugebėjimai privalo būti tokie, kad būtų užtikrintas patikimas žodinis bendravimas.1.3. Žodinis pranešimas yra tiesioginis (žmogaus balsu) arba netiesioginis (žmogaus arba dirbtiniu balsu, kuris yra transliuojamas bet kokiomis tinkamomis priemonėmis).2. Konkrečios naudojimą reglamentuojančios taisyklės2.1. Susiję asmenys privalo gerai mokėti vartojamą kalbą, kad galėtų ištarti ir suprasti žodinį pranešimą teisingai ir atitinkamai elgtis taip, kaip tinkama sveikatai ir (arba) saugai užtikrinti.2.2. Jeigu žodinis pranešimas yra naudojamas vietoj gestų arba kartu su jais, žodžiai kodai turi būti tokie:— pradėti | nurodyti pradėti paliepimo vykdymą |— sustoti | nutraukti arba baigti judėjimą |— baigti | sustabdyti operaciją |— pakelti | pakelti krovinį |— nuleisti | nuleisti krovinį |— į priekį | turi būti suderintas su atitinkamu rankos signalu |— atgal |— dešinėn |— kairėn |— pavojus | avariniam sustojimui skelbti |— greitai | paspartinti judėjimą saugos sumetimais |--------------------------------------------------IX PRIEDASBŪTINIAUSI RANKŲ SIGNALŲ REIKALAVIMAI1. SavybėsRankų signalai privalo būti tikslūs, paprasti, atviri, lengvi atlikti ir suprasti ir aiškiai skirtis nuo kitų tokių signalų.Kai tuo pačiu metu kas nors rodoma abiem rankomis, jos privalo būti judinamos simetriškai ir rodyti tiktai vieną ženklą.Jeigu rankos signalai atitinka pirmiau minėtas sąlygas, naudojami signalai gali šiek tiek skirtis nuo 3 punkte nurodytų signalų arba būti išsamesni; tačiau jie privalo būti vienodai reikšmingi ir suvokiami.2. Ypatingos naudojimą reglamentuojančios taisyklės2.1. Asmuo, duodantis ženklą, toliau vadinamas, "ženklo rodytoju", naudoja riešų (rankų) judesius duoti judėjimo instrukcijas asmeniui, gaunančiam ženklą, toliau vadinamam "operatoriumi".2.2. Ženklo rodytojas privalo sugebėti stebėti visą judėjimą ir taip elgdamasis nesukelti pavojaus sau.2.3. Ženklo rodytojo pareigos išimtinai turi būti duoti judėjimo instrukcijas ir užtikrinti šalia esančių darbuotojų saugą.2.4. Jeigu 2.2 punkte nurodytų sąlygų nėra laikomasi, turi būti pasitelkta vienas arba daugiau papildomų ženklo rodytojų.2.5. Operatorius privalo nutraukti daromą judesį, norėdamas gauti naujų nurodymų, kai jis negali vykdyti nurodymų, kuriuos gavo būtinai saugai užtikrinti.2.6. Reikmenys:Operatorius privalo gebėti nesunkiai atpažinti ženklų rodytoją.Ženklų rodytojas turi išsiskirti viena arba daugiau ypatybių, pvz., dėvėti specialų švarką, šalmą, mūvėti rankoves arba ryšėti raiščius ant rankos arba nešiotis lazdelę.Išskirtiniai daiktai turi būti ryškiai nudažyti, geriau — visi vienodos spalvos ir išimtinai tiktai ženklo rodytojo naudojami.3. Koduoti signalai, kurie turi būti naudojamiĮvadinė pastaba:Toliau pateikiamas koduotų signalų sąrašas nepažeidžia kitų Bendrijoje taikomų kodų, naudojamų tiems patiems judėjimams išreikšti tam tikruose sektoriuose.Reikšmė | Aprašas | Iliustracija |A. Bendrieji signalai |+++++ TIFF +++++STARTAS Dėmesio komandos pradžia | abi rankos ištiestos horizontaliai delnais į priekį | |+++++ TIFF +++++STOP Pertrauka Judėjimo pabaiga | dešinioji ranka iškelta į viršų delnu į priekį | |+++++ TIFF +++++PABAIGA operacijos | abi rankos suglaustos krūtinės aukštyje | |B. Vertikalieji judesiai |+++++ TIFF +++++PAKELTI | dešinioji ranka delnu į priekį rodo į viršų ir lėtai juda brėždama apskritimą | |+++++ TIFF +++++NULEISTI | dešinioji ranka rodo žemyn delnu į vidų ir lėtai juda brėždama apskritimą | |+++++ TIFF +++++VERTIKALUS ATSTUMAS | rankos parodo tinkamą atstumą | |C. Horizontalieji judesiai |+++++ TIFF +++++JUDĖTI PIRMYN | abi rankos, sulenktos delnais į viršų, dilbiais daro lėtą judesį kūno link | |+++++ TIFF +++++JUDĖTI ATGAL | abi rankos, sulenktos delnais į apačią, dilbiais daro lėtą judesį tolyn nuo kūno | |+++++ TIFF +++++Į DEŠINĘ nuo ženklo rodytojo | dešinioji ranka ištiesta daugmaž horizontaliai delnu žemyn ir lėtai truputį juda į dešinę | |+++++ TIFF +++++Į KAIRĘ nuo ženklo rodytojo | kairioji ranka ištiesta daugmaž horizontaliai delnu žemyn ir lėtai truputį juda į kairę | |+++++ TIFF +++++HORIZONTALUS ATSTUMAS | rankos nurodo tinkamą atstumą | |D. Pavojus |+++++ TIFF +++++PAVOJUS Avarinis sustojimas | abi rankos rodo į viršų delnais į priekį | |GREITAI | viskas taip pat daroma greičiau | |LĖTAI | viskas taip pat daroma lėčiau | |--------------------------------------------------


title: 2007 m. rugpjūčio 16 d. Komisijos direktyva 2007/52/EB, iš dalies keičianti Tarybos direktyvą 91/414/EEB siekiant įtraukti veikliąsias medžiagas etoprofosą, metilpirimifosą ir fipronilą (Tekstas svarbus EEE )

text:
17.8.2007

               LT

               Europos Sąjungos oficialusis leidinys

               L 214/3

      KOMISIJOS DIREKTYVA 2007/52/EB
   2007 m. rugpjūčio 16 d.
   iš dalies keičianti Tarybos direktyvą 91/414/EEB siekiant įtraukti veikliąsias medžiagas etoprofosą, metilpirimifosą ir fipronilą
   (Tekstas svarbus EEE)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 6 straipsnio 1 dalį,
   kadangi:

               (1)

               Komisijos reglamentuose (EB) Nr. 451/2000 (2) ir (EB) Nr. 703/2001 (3) nustatytos išsamios Direktyvos 91/414/EEB 8 straipsnio 2 dalyje nurodytos darbų programos antrojo etapo įgyvendinimo taisyklės ir nustatytas veikliųjų medžiagų, kurias reikia įvertinti siekiant įtraukti į Direktyvos 91/414/EEB I priedą, sąrašas. Tame sąraše yra etoprofosas, metilpirimifosas ir fipronilas.

               (2)

               Šių veikliųjų medžiagų poveikis žmonių sveikatai ir aplinkai pranešėjo pasiūlytais naudojimo atvejais buvo įvertintas pagal Reglamentuose (EB) Nr. 451/2000 ir (EB) Nr. 703/2001 išdėstytas nuostatas. Be to, šiais reglamentais skiriamos valstybės narės ataskaitų rengėjos, kurios pagal Reglamento (EB) Nr. 451/2000 8 straipsnio 1 dalies nuostatas Europos maisto saugos tarnybai (EMST) privalo pateikti atitinkamas vertinimo ataskaitas ir rekomendacijas. Jungtinė Karalystė paskirta etoprofoso ir metilpirimifoso ataskaitą rengiančia valstybe nare, o visa reikalinga informacija buvo pateikta atitinkamai 2004 m. sausio 19 d. ir 2003 m. lapkričio 4 d. Prancūzija buvo paskirta fipronilo ataskaitą rengiančia valstybe nare, o visa reikalinga informacija buvo pateikta 2004 m. vasario 10 d.

               (3)

               Šias vertinimo ataskaitas valstybės narės persvarstė kartu su EMST ir 2006 m. kovo 3 d. pateikė Komisijai kaip EMST mokslines etoprofoso, 2005 m. rugpjūčio 10 d. – metilpirimifoso ir 2006 m. kovo 3 d. – fipronilo ataskaitas (4). Šias ataskaitas valstybės narės ir Komisija persvarstė Maisto grandinės ir gyvūnų sveikatos nuolatiniame komitete ir 2007 m. kovo 16 d. pateikė kaip Komisijos etoprofoso, metilpirimifoso ir fipronilo svarstymo ataskaitas.

               (4)

               Atlikus įvairius tyrimus nustatyta, kad augalų apsaugos produktai, kurių sudėtyje yra etoprofoso, metilpirimifoso ir fipronilo, gali būti laikomi iš esmės atitinkančiais Direktyvos 91/414/EEB 5 straipsnio 1 dalies a ir b punktų reikalavimus, visų pirma dėl naudojimo atvejų, kurie buvo išnagrinėti ir išsamiai pateikti Komisijos svarstymo ataskaitose. Todėl šias veikliąsias medžiagas tikslinga įtraukti į I priedą siekiant užtikrinti, kad augalų apsaugos produktai, kurių sudėtyje yra šių veikliųjų medžiagų, visose valstybėse narėse galėtų būti registruojami vadovaujantis tos direktyvos nuostatomis.

               (5)

               Nepažeidžiant tos išvados, reikėtų gauti papildomos informacijos apie tam tikrus konkrečius dalykus, susijusius su etoprofosu, metilpirimifosu ir fipronilu. Direktyvos 91/414/EEB 6 straipsnio 1 dalyje numatyta, kad medžiagos įtraukimas į I priedą gali priklausyti nuo tam tikrų sąlygų. Todėl reikėtų reikalauti toliau tirti etoprofosą, metilpirimifosą ir fipronilą siekiant kai kuriais atvejais patvirtinti jų rizikos įvertinimą, o pranešėjai turėtų pateikti tokių tyrimų rezultatus.

               (6)

               Prieš įtraukiant veikliąsias medžiagas į I priedą turėtų būti skiriamas tinkamas laikotarpis, per kurį valstybės narės ir suinteresuotos šalys galėtų pasirengti laikytis naujų reikalavimų, kuriuos lems toks įtraukimas.

               (7)

               Nepažeidžiant Direktyvoje 91/414/EEB apibrėžtų reikalavimų, įtraukus veikliąją medžiagą į I priedą, valstybėms narėms turėtų būti suteiktas šešių mėnesių laikotarpis, per kurį jos persvarstytų galiojančias augalų apsaugos produktų, kurių sudėtyje yra etoprofoso, metilpirimifoso ir fipronilo, registracijas, ir užtikrintų, kad laikomasi Direktyvoje 91/414/EEB, ypač jos 13 straipsnyje, nustatytų reikalavimų ir I priede išdėstytų atitinkamų sąlygų. Valstybės narės prireikus turėtų iš dalies, visiškai pakeisti naujomis arba panaikinti galiojančias registracijas pagal Direktyvos 91/414/EEB nuostatas. Nukrypstant nuo pirmiau minėto galutinio termino, reikėtų suteikti ilgesnį laikotarpį, per kurį, laikantis Direktyvoje 91/414/EEB nustatytų vienodų principų, kiekvienu numatytu naudojimo atveju būtų pateikti ir įvertinti III priede nurodyti visi kiekvieno augalų apsaugos produkto dokumentai.

               (8)

               Patirtis, įgyta į Direktyvos 91/414/EEB I priedą anksčiau įtraukus veikliąsias medžiagas, įvertintas remiantis Komisijos reglamento (EEB) Nr. 3600/92 (5) nuostatomis, rodo, kad gali kilti sunkumų interpretuojant galiojančių registracijų savininkų pareigas, susijusias su galimybe naudotis duomenimis. Todėl, siekiant išvengti tolesnių sunkumų, būtina aiškiau apibrėžti valstybių narių pareigas, visų pirma pareigą patikrinti, ar registracijos savininkas gali naudotis visais tos direktyvos II priedo reikalavimus atitinkančiais dokumentais. Tačiau aiškiau apibrėžus esamas pareigas valstybėms narėms arba registracijų savininkams naujų įsipareigojimų, palyginti su iki šiol priimtomis I priedą iš dalies keičiančiomis direktyvomis, neatsirastų.

               (9)

               Todėl Direktyvą 91/414/EEB reikėtų atitinkamai iš dalies pakeisti.

               (10)

               Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         PRIĖMĖ ŠIĄ DIREKTYVĄ:
   1 straipsnis
   Direktyvos 91/414/EEB I priedas iš dalies keičiamas pagal šios direktyvos priedą.
   2 straipsnis
   Valstybės narės ne vėliau kaip iki 2008 m. kovo 31 d. priima ir skelbia įstatymus ir kitus teisės aktus, kurie įsigalioję įgyvendina šią direktyvą. Jos nedelsdamos pateikia Komisijai tų nuostatų tekstus ir tų nuostatų bei šios direktyvos atitikmenų lentelę.
   Tas nuostatas jos taiko nuo 2008 m. balandžio 1 d.
   Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
   3 straipsnis
   1.   Vadovaudamosi Direktyva 91/414/EEB, valstybės narės, jei būtina, iki 2008 m. kovo 31 d. iš dalies keičia arba panaikina galiojančias augalų apsaugos produktų, kurių sudėtyje yra veikliosios medžiagos etoprofoso, metilpirimifoso ir fipronilo, registracijas.
   Iki tos dienos jos pirmiausia tikrina, ar laikomasi tos direktyvos I priede nurodytų reikalavimų, susijusių su etoprofosu, metilpirimifosu ir fipronilu, išskyrus su jais susijusius reikalavimus, nurodytus įrašo B dalyje, ir ar registracijos savininkas turi arba gali naudotis visais dokumentais, atitinkančiais tos direktyvos II priedo reikalavimus, pagal 13 straipsnyje išdėstytas sąlygas.
   2.   Nukrypdamos nuo 1 dalies nuostatų, valstybės narės iš naujo, laikydamosi Direktyvos 91/414/EEB VI priede numatytų vienodų principų, vadovaudamosi tos direktyvos III priedo reikalavimus atitinkančiu dokumentų rinkiniu, ir atsižvelgdamos į jos I priedo įrašo B dalį, susijusią su etoprofosu, metilpirimifosu ir fipronilu, įvertina kiekvieną registruotą augalų apsaugos produktą, kurio sudėtyje etoprofosas, metilpirimifosas ar fipronilas yra vienintelė veiklioji medžiaga arba viena iš keleto į Direktyvos 91/414/EEB I priedą ne vėliau kaip iki 2007 m. rugsėjo 30 d. įtrauktų veikliųjų medžiagų. Remdamosi tuo vertinimu, jos nustato, ar produktas atitinka Direktyvos 91/414/EEB 4 straipsnio 1 dalies b, c, d ir e punktuose išdėstytas sąlygas.
   Tai nustačiusios valstybės narės:

               a)

               jei būtina, ne vėliau kaip iki 2011 m. rugsėjo 30 d. iš dalies pakeičia arba panaikina produkto, kurios sudėtyje esantis etoprofosas, metilpirimifosas ar fipronilas yra vienintelė veiklioji medžiaga, registraciją; arba

               b)

               jei būtina, iš dalies pakeičia arba panaikina produkto, kurio sudėtyje esantis etoprofosas, metilpirimifosas ar fipronilas yra viena iš veikliųjų medžiagų, registraciją ne vėliau kaip iki 2011 m. rugsėjo 30 d. arba iki tokiam pakeitimui ar panaikinimui atlikti nustatytos dienos, kuri yra nurodyta atitinkamoje direktyvoje arba direktyvose, kuriomis atitinkama medžiaga ar medžiagos buvo įtrauktos į Direktyvos 91/414/EEB I priedą, pasirinkdamos vėlesnę datą.

         4 straipsnis
   Ši direktyva įsigalioja 2007 m. spalio 1 d.
   5 straipsnis
   Ši direktyva skirta valstybėms narėms.

      Priimta Briuselyje, 2007 m. rugpjūčio 16 d.

            Komisijos vardu

         Markos KYPRIANOU

            Komisijos narys

      (1)  OL L 230, 1991 8 19, p. 1. Direktyva su paskutiniais pakeitimais, padarytais Komisijos direktyva 2007/31/EB (OL L 140, 2007 6 1, p. 44).

      (2)  OL L 55, 2000 2 29, p. 25. Reglamentas su paskutiniais pakeitimais, padarytais Reglamentu (EB) Nr. 1044/2003 (OL L 151, 2003 6 19, p. 32).

      (3)  OL L 98, 2001 4 7, p. 6.

      (4)  EFSA Scientific Report (2006) 66, 1–72, Conclusion regarding the Peer review of the pesticide risk assessment of the active substance ethoprophos (finalised: 3 March 2006). EFSA Scientific Report (2005) 44, 1–53, Conclusion regarding the Peer review of the pesticide risk assessment of the active substance pirimiphos-methyl (finalised: 10 August 2005). EFSA Scientific Report (2006) 65, 1–110, Conclusion regarding the Peer review of the pesticide risk assessment of the active substance fipronil (finalised: 3 March 2006 version of 12 April 2006).

      (5)  OL L 366, 1992 12 15, p. 10. Reglamentas su paskutiniais pakeitimais, padarytais Reglamentu (EB) Nr. 2266/2000 (OL L 259, 2000 10 13, p. 27).

      PRIEDAS
      Direktyvos 91/414/EEB I priedo lentelės pabaigoje įrašoma:

                     Nr.

                     Bendrinis pavadinimas, identifikacijos Nr.

                     IUPAC pavadinimas

                     Grynumas (1)

                     Įsigaliojimas

                     Įtraukimo galiojimo pabaiga

                     Specialiosios nuostatos

                     „161

                     etoprofosas
                     CAS Nr. 13194-48-4
                     CIPAC Nr. 218

                     O-etil-S,S-dipropilfosforditioatas

                     > 940 g/kg

                     2007 m. spalio 1 d.

                     2017 m. rugsėjo 30 d.

                     A   DALIS
                     Leidžiama naudoti tik dirvožemyje kaip nematicidą ir insekticidą.
                     Registracijos turėtų būti išduodamos tik profesionaliems naudotojams.
                     B   DALIS
                     Vertindamos paraiškas registruoti augalų apsaugos produktus, kurių sudėtyje yra etropofoso ir kurie nėra skirti naudoti bulvėms, auginamoms ne maistui arba pašarams, valstybės narės ypatingą dėmesį skiria 4 straipsnio 1 dalies b punkte nurodytiems kriterijams ir užtikrina, kad prieš registruojant tokius produktus būtų pateikti visi būtini duomenys ir informacija.
                     Įgyvendinant VI priedo vienodus principus, atsižvelgiama į etoprofoso svarstymo ataskaitos išvadas, ypač į jos I ir II priedėlius, priimtus Maisto grandinės ir gyvūnų sveikatos nuolatiniame komitete 2007 m. kovo 16 d.
                     Atlikdamos šį bendrą vertinimą valstybės narės turi atkreipti ypatingą dėmesį į:

                                 —

                                 likučius ir įvertinti su maistu suvartojamų likučių poveikį vartotojams atsižvelgiant į būsimus didžiausių likučių koncentracijų pakeitimus,

                                 —

                                 operatoriaus saugą. Leistinose naudojimo sąlygose turi būti nustatytos tinkamos asmens ir kvėpavimo takų apsaugos priemonės bei kitos rizikos mažinimo priemonės, pvz., uždara purkštuvų sistema,

                                 —

                                 pažeidžiamų paukščių, žinduolių, vandens organizmų, paviršinio ir požeminio vandens apsaugą. Registracijos sąlygose turėtų būti numatytos rizikos mažinimo priemonės, tokios kaip buferinės zonos, ir turi būti reikalaujama pasiekti labai didelį granulių įsiskverbimo į dirvožemį lygį.

                           Atitinkamos valstybės narės prašo pateikti papildomų tyrimų rezultatus, kurie patvirtintų ūmios ir ilgalaikės paukščių bei sliekus ėdančių žinduolių rizikos vertinimą. Jos užtikrina, kad pranešėjai, kurių prašymu etoprofosas įtrauktas į šį priedą, pateiktų tokių tyrimų rezultatus Komisijai per du metus nuo šios direktyvos įsigaliojimo.

                     162

                     metilpirimifosas
                     CAS Nr. 29232-93-7
                     CIPAC Nr. 239

                     O-(2-dietilamino-6-metilpirimidin-4-il)-O,O-dimetilfosfortioatas

                     > 880 g/kg

                     2007 m. spalio 1 d.

                     2017 m. rugsėjo 30 d.

                     A   DALIS
                     Leidžiama naudoti tik kaip insekticidą nuimtam derliui sandėliuoti.
                     B   DALIS
                     Vertindamos paraiškas registruoti augalų apsaugos produktus, kurių sudėtyje yra metilpirimifoso ir kurie nėra skirti naudoti su automatizuotomis sistemomis tuščiuose grūdų sandėliuose, valstybės narės ypatingą dėmesį skiria 4 straipsnio 1 dalies b punkte nurodytiems kriterijams ir užtikrina, kad prieš registruojant tokius produktus būtų pateikti visi būtini duomenys ir informacija.
                     Įgyvendinant VI priedo vienodus principus, atsižvelgiama į metilpirimifoso svarstymo ataskaitos išvadas, ypač į jos I ir II priedėlius, priimtus Maisto grandinės ir gyvūnų sveikatos nuolatiniame komitete 2007 m. kovo 16 d.
                     Atlikdamos šį bendrą vertinimą valstybės narės turi atkreipti ypatingą dėmesį į:

                                 —

                                 operatoriaus saugą. Leistinose naudojimo sąlygose turi būti nustatytos tinkamos asmens ir kvėpavimo takų apsaugos priemonės bei rizikos mažinimo priemonės, skirtos sąlyčiui sumažinti,

                                 —

                                 su maistu suvartojamų likučių poveikį vartotojams atsižvelgiant į būsimus didžiausių likučių koncentracijų pakeitimus.

                           Atitinkamos valstybės narės prašo pateikti papildomų tyrimų rezultatus, kurie patvirtintų operatoriaus sąlyčio vertinimą. Jos užtikrina, kad pranešėjai, kurių prašymu metilpirimifosas įtrauktas į šį priedą, pateiktų tokių tyrimų rezultatus Komisijai per du metus nuo šios direktyvos įsigaliojimo.

                     163

                     Fipronilas
                     CAS Nr. 120068-37-3
                     CIPAC Nr. 581

                     (±)-5-amino-1–2(2,6-dichlor-α,α,α-trifluor-para-tolil)-4-trifluormetilsulfinilpirazol-3-karbonitrilas

                     ≥ 950 g/kg

                     2007 m. spalio 1 d.

                     2017 m. rugsėjo 30 d.

                     A   DALIS
                     Leidžiama naudoti tik kaip insekticidą sėkloms apdoroti. Sėklos dražuojamos tik profesionaliose sėklų apdorojimo patalpose. Tose patalpose turi būti naudojama pati geriausia technologija siekiant užtikrinti, kad sandėliuojant, transportuojant ir naudojant nesusidarytų dulkių debesys.
                     B   DALIS
                     Įgyvendinant VI priedo vienodus principus, atsižvelgiama į fipronilo svarstymo ataskaitos išvadas, ypač į jos I ir II priedėlius, priimtus Maisto grandinės ir gyvūnų sveikatos nuolatiniame komitete 2007 m. kovo 16 d. Atlikdamos šį bendrą įvertinimą, valstybės narės turi atkreipti ypatingą dėmesį į:

                                 —

                                 parduodamų produktų pakavimą siekiant išvengti šviesoje yrančių atitinkamų produktų susidarymo,

                                 —

                                 galimą gruntinio vandens taršą, visų pirma metabolitais, kurie yra daug atsparesni už bepakaitį junginį, kai veiklioji medžiaga yra naudojama vietovėse, kurių dirvožemio ir (arba) klimato sąlygos yra lengvai pažeidžiamos,

                                 —

                                 grūdus lesančių paukščių ir žinduolių bei vandens organizmų, netikslinių nariuotakojų, kurie gali būti atsitiktinai paveikti, ir bičių apsaugą,

                                 —

                                 tinkamą įrangą, kurią naudojant užtikrinamas aukštas įsiskverbimo į dirvožemį lygis ir mažinamas nutekėjimas.

                           Prireikus registracijos sąlygose turėtų būti numatytos rizikos mažinimo priemonės.
                     Atitinkamos valstybės narės prašo pateikti papildomų tyrimų rezultatus, kurie patvirtintų grūdus lesančių paukščių ir žinduolių bei bičių, visų pirma bičių kiaušinėlių ir perų, rizikos vertinimą. Jos užtikrina, kad pranešėjai, kurių prašymu fipronilas įtrauktas į šį priedą, pateiktų tokių tyrimų rezultatus Komisijai per vienerius metus nuo šios direktyvos įsigaliojimo.“

         (1)  Išsamesnė informacija apie veikliosios medžiagos tapatumą ir specifikaciją pateikiama svarstymo ataskaitoje.


title: 2008 m. gruodžio 16 d. Europos Parlamento ir Tarybos direktyva 2008/110/EB, iš dalies keičianti Direktyvą 2004/49/EEB dėl saugos Bendrijos geležinkeliuose (Saugos geležinkeliuose direktyva) (Tekstas svarbus EEE)

text:
23.12.2008

               LT

               Europos Sąjungos oficialusis leidinys

               L 345/62

      EUROPOS PARLAMENTO IR TARYBOS DIREKTYVA 2008/110/EB
   2008 m. gruodžio 16 d.
   iš dalies keičianti Direktyvą 2004/49/EEB dėl saugos Bendrijos geležinkeliuose (Saugos geležinkeliuose direktyva)
   (Tekstas svarbus EEE)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Europos bendrijos steigimo sutartį, ypač į jos 71 straipsnio 1 dalį,
   atsižvelgdami į Komisijos pasiūlymą,
   atsižvelgdami į Europos ekonomikos ir socialinių reikalų komiteto nuomonę (1),
   pasikonsultavę su Regionų komitetu,
   laikydamiesi Sutarties 251 straipsnyje nustatytos tvarkos (2),
   kadangi:

               (1)

               Siekdami ir toliau dėti pastangas siekiant sukurti vieną bendrą geležinkelių transporto paslaugų rinką, Europos Parlamentas ir Taryba priėmė Direktyvą 2004/49/EB (3), kuria nustatoma bendra saugos geležinkeliuose reglamentavimo sistema.

               (2)

               Pradžioje leidimų pradėti eksploatuoti geležinkelių transporto priemones išdavimo procedūros buvo reglamentuojamos 1996 m. liepos 23 d. Tarybos direktyvoje 96/48/EB dėl transeuropinės greitųjų geležinkelių sistemos sąveikos (4) ir 2001 m. kovo 19 d. Europos Parlamento ir Tarybos direktyvoje 2001/16/EB dėl paprastųjų geležinkelių sistemos sąveikos (5) – naujų ar pertvarkytų Bendrijos geležinkelių sistemos dalių klausimai bei Direktyvoje 2004/49/EB – jau naudojamų transporto priemonių klausimai. Vadovaujantis geresnio reglamentavimo principu ir siekiant supaprastinti bei modernizuoti Bendrijos teisės aktus, visos nuostatos dėl leidimų pradėti eksploatuoti geležinkelių transporto priemones išdavimo turėtų būti įtrauktos į vieną teisinį tekstą. Todėl turėtų būti išbrauktas Direktyvos 2004/49/EB dabartinis 14 straipsnis ir nauja nuostata dėl leidimo pradėti eksploatuoti transporto priemones, kurios jau naudojamos, turėtų būti įtraukta į 2008 m. birželio 17 d. Europos Parlamento ir Tarybos direktyvą 2008/57/EB dėl Bendrijos geležinkelių sistemos sąveikos (nauja redakcija) (6) (toliau – Geležinkelių sąveikos direktyva), kuri pakeitė Direktyvas 96/48/EB ir 2001/16/EB.

               (3)

               2006 m. liepos 1 d. įsigaliojus 1999 m. Tarptautinio vežimo geležinkeliais sutarčiai (COTIF) nustatytos naujos taisyklės, reglamentuojančios sutartis dėl transporto priemonių naudojimo. Pagal prie jos pridėtas CUV (Vienodos sutarčių dėl vagonų naudojimo tarptautiniame geležinkelių susisiekime taisyklės), vagonų valdytojai nebeprivalo registruoti savo vagonus geležinkelio įmonėje. Ankstesnis geležinkelio įmonių sudarytas Regolamento Internazionale Veicoli (RIV) susitarimas nebetaikomas ir buvo iš dalies pakeistas nauju geležinkelio įmonių ir vagonų valdytojų sudarytu privačiojo sektoriaus lygio ir savanorišku susitarimu ((Bendrosios naudojimo sąlygos (GCU)), pagal kurį vagonų valdytojai atsakingi už savo vagonų priežiūrą. Siekiant atspindėti šiuos pakeitimus ir palengvinti sąlygas įgyvendinti Direktyvą 2004/49/EB dėl geležinkelio įmonių saugos sertifikavimo, turėtų būti apibrėžtos „valdytojo“ ir už „priežiūrą atsakingo subjekto“ sąvokos bei patikslintas šių subjektų ir geležinkelio įmonių ryšys.

               (4)

               „Valdytojo“ sąvokos apibrėžtis turėtų kuo labiau atitikti 1999 m. COTIF konvencijoje naudojamą apibrėžtį. Daugelį subjektų galima laikyti transporto priemonės valdytoju, pavyzdžiui, savininką, įmonę, besinaudojančią vagonų parku verslo tikslais, įmonę, nuomojančią transporto priemones geležinkelio įmonei, geležinkelio įmonę, ar infrastruktūros valdytoją, naudojantį transporto priemones infrastruktūros priežiūrai. Šie subjektai kontroliuoja transporto priemonę, kad geležinkelio įmonės ir infrastruktūros valdytojai galėtų ją panaudoti kaip transporto priemonę. Siekiant išvengti bet kokių abejonių, valdytojas turėtų būti aiškiai identifikuotas Geležinkelių sąveikos direktyvos 33 straipsnyje nurodytame nacionaliniame transporto priemonių registre.

               (5)

               Siekiant užtikrinti atitikimą galiojantiems geležinkelių sistemą reguliuojantiems teisės aktams ir išvengti nereikalingos naštos, valstybėms narėms turėtų būti leidžiama netaikyti šios direktyvos paveldo, muziejiniams ir turistiniams geležinkeliams.

               (6)

               Prieš pradedant eksploatuoti transporto priemonę ar ją naudoti tinkle už jos priežiūrą atsakingas subjektas turėtų būti identifikuotas nacionaliniame transporto priemonių registre. Už priežiūrą atsakingas subjektas galėtų būti geležinkelio įmonė, infrastruktūros valdytojas arba transporto priemonės valdytojas.

               (7)

               Valstybėms narėms turėtų būti leista įgyvendinti įpareigojimus nustatyti už priežiūrą atsakingą subjektą ir jį sertifikuoti taikant alternatyvias priemones, jei transporto priemonės registruotos trečioje šalyje ir techniškai prižiūrimos pagal šios šalies įstatymus, jei tai transporto priemonės, kurios naudojamos tinkluose ar linijose, kurių vėžės plotis skiriasi nuo pagrindinio geležinkelių tinklo Bendrijoje ir kurioms taikomas reikalavimas nustatyti už priežiūrą atsakingą subjektą yra įgyvendintas sudarius tarptautinius susitarimus su trečiosiomis šalimis, jei tai transporto priemonės, naudojamos kaip paveldas, muziejiniai ir turistiniai geležinkeliai arba karinė įranga ir specialios transporto priemonės, kurioms prieš pradedant teikti paslaugas reikalingas nacionalinės saugos institucijos ad hoc leidimas. Šiais atvejais atitinkamai valstybei narei turėtų būti leidžiama leisti eksploatuoti transporto priemones tinkle, už kurį jos atsakingos, nepaskyrus šioms transporto priemonėms už priežiūrą atsakingo subjekto arba jo nesertifikavus. Vis dėlto dėl šių nukrypimų atitinkamos valstybės narės turėtų priimti oficialius sprendimus ir juos turėtų ištirti Europos geležinkelių agentūra(toliau – Agentūra) savo ataskaitoje dėl saugos.

               (8)

               Jei geležinkelio įmonė arba infrastruktūros valdytojas naudoja transporto priemonę, už kurios priežiūrą atsakingas subjektas nėra registruotas arba už kurios priežiūrą atsakingas subjektas nėra sertifikuotas, jie turėtų kontroliuoti visus pavojus, susijusius su tokios transporto priemonės naudojimu. Gebėjimą kontroliuoti šiuos pavojus geležinkelio įmonė arba infrastruktūros valdytojas turėtų pademonstruoti savo saugos valdymo sistemos sertifikavimu ir, prireikus, saugos sertifikavimu arba saugos sertifikato išdavimu.

               (9)

               Už prekinių vagonų priežiūrą atsakingas subjektas turėtų būti sertifikuojamas taikant sistemą, kurią turi parengti Agentūra ir patvirtinti Komisija. Jei šis už priežiūrą atsakingas subjektas yra geležinkelio įmonė ar infrastruktūros valdytojas, šis sertifikavimas turėtų būti įtrauktas į saugos sertifikavimo arba saugos sertifikato išdavimo procedūrą. Tokiam subjektui išduotas sertifikatas užtikrintų, kad kiekvienas prekinis vagonas, už kurį jis atsakingas, atitiktų šioje direktyvoje nustatytus priežiūros reikalavimus. Šis sertifikatas turėtų galioti visoje Bendrijoje ir jį turėtų išduoti institucija, galinti tikrinti priežiūros sistemą, kurią sukūrė tokie subjektai. Kadangi prekiniai vagonai dažnai naudojami tarptautinio transporto sistemoje ir kadangi už priežiūrą atsakingas subjektas gali norėti pasinaudoti dirbtuvėmis, įkurtomis daugiau nei vienoje valstybėje narėje, sertifikavimo institucija turėtų galėti jas kontroliuoti visoje Bendrijoje.

               (10)

               Priežiūros reikalavimai rengiami Geležinkelių sąveikos direktyvoje, visų pirma rengiant „geležinkelių riedmenų“ Technines sąveikos specifikacijas (TSS). Įsigaliojus šiai direktyvai reikia užtikrinti šių TSS ir už priežiūrą atsakingam subjektui taikomų sertifikavimo reikalavimų, kuriuos turi priimti Komisija, suderinamumą. Komisija šį tikslą pasieks prireikus pakeisdama atitinkamas TSS, naudodamasi Geležinkelių sąveikos direktyvoje nustatyta procedūra.

               (11)

               Kadangi šios direktyvos tikslo, t.y. saugos Bendrijos geležinkeliuose tolimesnio vystymo ir gerinimo, valstybės narės negali deramai pasiekti ir kadangi dėl siūlomo veiksmo masto tų tikslų būtų geriau siekti Bendrijos lygiu, laikydamasi Sutarties 5 straipsnyje nustatyto subsidiarumo principo Bendrija gali patvirtinti priemones. Pagal tame straipsnyje nustatytą proporcingumo principą šia direktyva neviršijama to, kas būtina nurodytiems tikslams pasiekti.

               (12)

               Priemonės, būtinos Direktyvos 2004/49/EB įgyvendinimui, turėtų būti patvirtintos pagal 1999 m. birželio 28 d. Tarybos sprendimą Nr. 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką (7).

               (13)

               Visų pirma Komisijai turėtų būti suteikti įgaliojimai peržiūrėti ir pritaikyti Direktyvos 2004/49/EB priedus, priimti ir peržiūrėti bendrus saugos metodus ir bendrus saugos tikslus, nustatyti priežiūros sertifikavimo sistemą. Kadangi šios priemonės yra bendro pobūdžio ir yra skirtos iš dalies pakeisti neesmines Direktyvos 2004/49/EB nuostatas, inter alia, jas papildant naujomis neesminėmis nuostatomis, jos turi būti patvirtintos taikant Sprendimo 1999/468/EB 5a straipsnyje numatytą reguliavimo procedūrą su tikrinimu.

               (14)

               Valstybei narei, kurioje nėra geležinkelių sistemos ir artimiausiu metu nenumatoma jos įdiegti, pareiga perkelti į nacionalinę teisę ir įgyvendinti šios direktyvos nuostatas būtų neproporcinga ir beprasmiška. Todėl tokiai valstybei narei, kol joje nebus geležinkelių sistemos, turėtų būti netaikoma pareiga šią direktyvą perkelti į nacionalinę teisę ir ją įgyvendinti.

               (15)

               Pagal Tarpinstitucinio susitarimo dėl geresnės teisėkūros (8) 34 punktą valstybės narės skatinamos savo ir Bendrijos interesų labui parengti lenteles, kurios kuo geriau iliustruotų šios direktyvos ir perkėlimo į nacionalinę teisę priemonių koreliaciją, ir viešai jas paskelbti.

               (16)

               Todėl Direktyvą 2004/49/EB reikėtų atitinkamai iš dalies pakeisti,

         PRIĖMĖ ŠIĄ DIREKTYVĄ:
   1 straipsnis
   Pakeitimai
   Direktyva 2004/49/EB iš dalies keičiama taip:

               1)

               Į 2 straipsnio 2 dalį įtraukiami šie punktai:

                           „d)

                           transporto priemones, kurios laikomos paveldu ir naudojamos nacionaliniuose tinkluose, jei tai atitinka nacionalines saugumo taisykles ir reglamentavimą, siekiant užtikrinti saugų tokių transporto priemonių judėjimą;

                           e)

                           geležinkelius, kurie yra paveldo objektas, muziejinius ir turistinius geležinkelius, kurie eksploatuojami savo tinkle, įskaitant dirbtuves arba transporto priemones, kurie yra tokio geležinkelio nuosavybė arba yra nuo jo priklausomi, arba darbuotojus, kurie dirba tokiame geležinkelyje.“;

               2)

               3 straipsnis papildomas šiais punktais:

                           „s)

                           „valdytojas“ – geležinkelių transporto priemonę pagal paskirtį eksploatuojantis fizinis ar juridinis asmuo, kuris yra jos savininkas ar turi teisę ją naudoti, ir yra įregistruotas tokiu statusu 2008 m. birželio 17 d. Europos Parlamento ir Tarybos direktyvos 2008/57/EB dėl Bendrijos geležinkelių sistemos sąveikos (nauja redakcija) (9) (toliau – Geležinkelių sąveikos direktyva) 33 straipsnyje nurodytame nacionaliniame transporto priemonių registre;

                           t)

                           „už priežiūrą atsakingas subjektas“ – už transporto priemonę atsakingas subjektas, įregistruotas tokiu statusu nacionaliniame transporto priemonių registre;

                           u)

                           „transporto priemonė“ – geležinkelių transporto priemonė, ant savo ratų važiuojanti geležinkelių linijomis, naudojanti trauką ar jos nenaudojanti. Transporto priemonę sudaro vienas ar kelis struktūriniai ir funkciniai posistemiai ar tokių posistemių dalys.

               3)

               4 straipsnio 4 dalyje terminas „vagonų prižiūrėtojas“ pakeičiamas terminu „valdytojas“;

               4)

               5 straipsnio 2 dalis pakeičiama taip:
               „2.   Iki 2009 m. balandžio 30 d. I priedas yra peržiūrimas, pirmiausiai siekiant į jį įtraukti bendrųjų saugos rodiklių (BSR) bendras sąvokų apibrėžtis ir bendrus nuostolių dėl avarijų skaičiavimo metodus. Ši priemonė, skirta iš dalies pakeisti neesmines šios direktyvos nuostatas, patvirtinama taikant 27 straipsnio 2a dalyje nurodytą reguliavimo procedūrą su tikrinimu.“;

               5)

               6 straipsnis iš dalies keičiamas taip:

                           a)

                           1 dalis pakeičiama taip:
                           „1.   Pirmąją bendrųjų saugos būdų (BSB) grupę, apimančią bent jau 3 dalies a punkte aprašytus būdus, Komisija priima iki 2008 m. balandžio 30 d. Jie skelbiami Europos Sąjungos oficialiajame leidinyje.
                           Antrąją BSB grupę, apimančią likusius 3 dalyje aprašytus būdus, Komisija priima iki 2010 m. balandžio 30 d. Jie skelbiami Europos Sąjungos oficialiajame leidinyje.
                           Šios priemonės, skirtos iš dalies pakeisti neesmines šios direktyvos nuostatas jas papildant, patvirtinamos taikant 27 straipsnio 2a dalyje nurodytą reguliavimo procedūrą su tikrinimu.“;

                           b)

                           3 dalies c punktas pakeičiamas taip:

                                       „c)

                                       tuo mastu, kokiu jų dar neapima TSS – būdus patikrinti, ar geležinkelių transporto sistemos struktūrinių posistemių eksploatavimas ir jų priežiūra atliekama vadovaujantis susijusiais esminiais reikalavimais.“;

                           c)

                           4 dalis pakeičiama taip:
                           „4.   BSB reguliariai atnaujinami, atsižvelgiant į įgytą jų taikymo patirtį ir pasaulinę saugos geležinkeliuose raidą bei 4 straipsnio 1 dalyje nustatytus valstybių narių įsipareigojimus. Ši priemonė, skirta iš dalies pakeisti neesmines šios direktyvos nuostatas, inter alia, ją papildant, patvirtinama taikant 27 straipsnio 2a dalyje nurodytą reguliavimo procedūrą su tikrinimu.“;

               6)

               7 straipsnis iš dalies keičiamas taip:

                           a)

                           3 dalies pirma ir antra pastraipos pakeičiamos taip:
                           „3.   Pirmasis BST projekto paketas grindžiamas valstybių narių esamų tikslų ir veiklos rodiklių saugos srityje analize ir juo užtikrinama, kad jokioje valstybėje narėje esami geležinkelių sistemos veiklos rodikliai saugos srityje nepablogėtų. Komisija jį priima iki 2009 m. balandžio 30 d. ir jis skelbiamas Europos Sąjungos oficialiajame leidinyje. Ši priemonė, skirta iš dalies pakeisti neesmines šios direktyvos nuostatas, inter alia, ją papildant, patvirtinama taikant 27 straipsnio 2a dalyje nurodytą reguliavimo procedūrą su tikrinimu.
                           Antrasis BST projekto paketas grindžiamas patirtimi, įgyta kuriant ir įgyvendinant pirmąjį BST paketą. Jame numatomos visos prioritetinės sritys, kuriose sauga turi būti toliau stiprinama. Komisija jį priima iki 2011 m. balandžio 30 d. ir jis skelbiamas Europos Sąjungos oficialiajame leidinyje. Ši priemonė, skirta iš dalies pakeisti neesmines šios direktyvos nuostatas, inter alia, ją papildant, patvirtinama taikant 27 straipsnio 2a dalyje nurodytą reguliavimo procedūrą su tikrinimu.“;

                           b)

                           5 dalis pakeičiama taip:
                           „5.   BST reguliariai atnaujinami, atsižvelgiant į pasaulinę saugos geležinkeliuose raidą. Ši priemonė, skirta iš dalies pakeisti neesmines šios direktyvos nuostatas, inter alia, ją papildant, patvirtinama taikant 27 straipsnio 2a dalyje nurodytą reguliavimo procedūrą su tikrinimu.“;

               7)

               10 straipsnis iš dalies keičiamas taip:

                           a)

                           1 dalies antra pastraipa pakeičiama taip:
                           „Saugos sertifikato paskirtis – įrodyti, kad siekdama kontroliuoti riziką ir teikti saugias transporto paslaugas tinkle, geležinkelio įmonė sukūrė saugos valdymo sistemą ir gali laikytis TSS, kituose atitinkamuose Bendrijos teisės aktuose ir nacionalinėse saugos taisyklėse nustatytų reikalavimų.“;

                           b)

                           2 dalies b punktas pakeičiamas taip:

                                       „b)

                                       liudijimo, patvirtinančio nuostatų, kurias geležinkelio įmonė priėmė siekdama laikytis konkrečių saugiam paslaugų teikimui atitinkamame tinkle būtinų reikalavimų, pripažinimą. Šie reikalavimai gali apimti TSS ir nacionalinių saugos taisyklių taikymą, įskaitant tinklo eksploatavimo taisykles, personalui išduotų sertifikatų pripažinimą ir leidimą pradėti eksploatuoti geležinkelio įmonių naudojamas transporto priemones. Sertifikavimas grindžiamas geležinkelio įmonės pateiktais dokumentais, apibūdintais IV priede.“;

               8)

               Įterpiamas šis straipsnis:
               „14a straipsnis
               Transporto priemonių priežiūra
               1.   Kiekviena transporto priemonė, prieš pradedant ją eksploatuoti ar naudoti tinkle, turi turėti jai skirtą už priežiūrą atsakingą subjektą; šis subjektas registruojamas nacionaliniame transporto priemonių registre pagal Geležinkelių sąveikos direktyvos 33 straipsnį.
               2.   Už priežiūrą atsakingas subjektas gali būti geležinkelio įmonė, infrastruktūros valdytojas arba transporto priemonės valdytojas.
               3.   Nepažeidžiant 4 straipsnyje nurodytos geležinkelio įmonių ir infrastruktūros valdytojų atsakomybės už saugų traukinio eksploatavimą, subjektas, taikydamas priežiūros sistemą, užtikrina, kad transporto priemonės, už kurių priežiūrą jis yra atsakingas, veiktų saugiai. Šiam tikslui už priežiūrą atsakingas subjektas užtikrina, kad transporto priemonės būtų prižiūrimos atsižvelgiant į:

                           a)

                           kiekvienos transporto priemonės priežiūros dokumentus

                           b)

                           galiojančius reikalavimus, įskaitant techninės priežiūros taisykles ir TSS nuostatas.

                     Už priežiūrą atsakingas subjektas pats atlieka priežiūrą arba naudojasi techninės priežiūros dirbtuvių, su kuriomis sudaryta sutartis, paslaugomis.
               4.   Kiekvieną už prekinių vagonų priežiūrą atsakingą subjektą sertifikuoja institucija, kuri turi būti akredituota arba pripažinta pagal 5 dalį arba atitinkama nacionalinė saugos institucija. Akreditavimo proceso metu turi būti vadovaujamasi nepriklausomumo, kompetencijos ir nešališkumo kriterijais pagal atitinkamus EN 45 000 serijos Europos standartus. Pripažinimo proceso metu taip pat remiamasi nepriklausomumo, kompetencijos ir nešališkumo kriterijais.
               Jei už priežiūrą atsakingas subjektas yra geležinkelio įmonė ar infrastruktūros valdytojas, atitikimą pagal 5 dalį patvirtinamiems reikalavimams patikrina atitinkama nacionalinė saugos institucija vykdydama procedūras, nurodytas 10 ir 11 straipsniuose, ir jis turi būti patvirtintas šiose procedūrose nurodytais sertifikatais.
               5.   Remdamasi Agentūros rekomendacija Komisija per 2010 m. gruodžio 30 d. patvirtina priemonę, kuria sukuriama už prekinių vagonų priežiūrą atsakingo subjekto sertifikavimo sistema. Taikant šią sistemą išduoti sertifikatai turi patvirtinti atitikimą 3 dalyje nurodytiems reikalavimams.
               Priemonė apima reikalavimus, susijusius su:

                           a)

                           subjekto sukurta priežiūros sistema;

                           b)

                           subjektui išduoto sertifikato forma ir galiojimu;

                           c)

                           institucijos arba institucijų, atsakingų už sertifikatų išdavimą ir užtikrinančių sertifikavimo sistemos veikimui būtiną kontrolę, akreditavimo arba pripažinimo kriterijais;

                           d)

                           sertifikavimo sistemos taikymo data, įskaitant pereinamąjį vienerių metų laikotarpį egzistuojantiems už priežiūrą atsakingiems subjektams.

                     Ši priemonė, skirta iš dalies pakeisti neesmines šios direktyvos nuostatas ją papildant, patvirtinama taikant 27 straipsnio 2a dalyje nurodytą reguliavimo procedūrą su tikrinimu.
               Remdamasi Agentūros rekomendacija Komisija per 2018 m. gruodžio 30 d. persvarsto šią priemonę, kad būtų įtraukos visos transporto priemonės ir, jei būtina, atnaujinta sertifikavimo sistema, taikoma prekiniams vagonams.
               6.   Pagal 5 dalį išduoti sertifikatai galioja visoje Bendrijoje.
               7.   Agentūra įvertina pagal 5 dalį įgyvendintą sertifikavimo procesą ir vėliausiai praėjus trims metams po atitinkamos priemonės įsigaliojimo pateikia ataskaitą Komisijai.
               8.   Valstybės narės gali nuspręsti įgyvendinti savo įsipareigojimus nustatyti už priežiūrą atsakingą subjektą ir jį sertifikuoti taikant alternatyvias priemones šiais atvejais:

                           a)

                           transporto priemonės registruotos trečiojoje šalyje ir prižiūrimos pagal šios šalies įstatymus;

                           b)

                           transporto priemonės naudojamos tinkluose arba linijose, kurių vėžės plotis skiriasi nuo pagrindinio Bendrijos geležinkelių tinklo, ir jų atitikimas 3 dalyje nurodytiems reikalavimams yra užtikrintas sudarius tarptautinius susitarimus su trečiosiomis šalimis;

                           c)

                           transporto priemonės nurodytos 2 straipsnio 2 dalyje ir karinės įrangos bei specialus transportas, kuriam prieš teikiant paslaugą reikalingas nacionalinės saugos institucijos ad hoc išduotas leidimas. Šiuo atveju nukrypimai leidžiami ne ilgesniam negu penkerių metų laikotarpiui.

                     Šios alternatyvios priemonės įgyvendinamos atitinkamai nacionalinei saugos institucijai nustačius išimties tvarką:

                           a)

                           registruojant transporto priemones pagal Geležinkelių sąveikos direktyvos 33 straipsnį, jei tai susiję su už priežiūrą atsakingo subjekto nustatymu;

                           b)

                           išduodant saugos sertifikatus ir suteikiant įgaliojimus geležinkelių įmonėms ir infrastruktūros valdytojams pagal šios direktyvos 10 ir 11 straipsnius, jei tai susiję su už priežiūrą atsakingo subjekto nustatymu arba sertifikavimu.

                     Šie nukrypimai nurodomi ir pagrindžiami metinėje šios direktyvos 18 straipsnyje nurodytoje kasmetinėje saugos ataskaitoje. Jei paaiškėja, kad Bendrijos geležinkelių sistemoje kyla nepateisinamas pavojus saugai, Agentūra nedelsdama informuoja apie tai Komisiją. Komisija užmezga ryšį su atitinkamomis šalimis ir, prireikus, pareikalauja, kad valstybė narė panaikintų sprendimą dėl nukrypimo.“;

               9)

               16 straipsnis iš dalies keičiamas taip:

                           a)

                           a punktas pakeičiamas taip:

                                       „a)

                                       leidimų pradėti eksploatuoti geležinkelių transporto sistemą sudarančius struktūrinius posistemius pagal Geležinkelių sąveikos direktyvos 15 straipsnį, išdavimas ir patikrinimas, ar jų eksploatavimas ir priežiūra atitinka susijusius esminius reikalavimus;“;

                           b)

                           b punktas išbraukiamas;

                           c)

                           g punktas pakeičiamas taip:

                                       „g)

                                       priežiūra, ar transporto priemonės yra tinkamai įregistruotos nacionaliniame transporto priemonių registre ir ar jame saugoma su sauga susijusi informacija yra tiksli ir nepasenusi;“;

               10)

               18 straipsnis papildomas šiuo punktu:

                           „e)

                           pagal 14a straipsnio 8 dalį nustatytas išimtis.“;

               11)

               26 straipsnis pakeičiamas taip:
               „26 straipsnis
               Priedų patikslinimas
               Priedai patikslinami atsižvelgiant į mokslo ir technikos pažangą. Ši priemonė, skirta iš dalies pakeisti neesmines šios direktyvos nuostatas, patvirtinama taikant 27 straipsnio 2a dalyje nurodytą reguliavimo procedūrą su tikrinimu.“;

               12)

               27 straipsnis iš dalies keičiamas taip:

                           a)

                           įterpiama ši dalis:
                           „2a.   Darant nuorodą į šią dalį, Sprendimo 1999/468/EB 5a straipsnio 1–4 dalių ir 7 straipsnio nuostatos taikomos atsižvelgiant į to sprendimo 8 straipsnio nuostatas.“;

                           b)

                           4 dalis išbraukiama;

               13)

               II priedo 3 punktas išbraukiamas.

         2 straipsnis
   Įgyvendinimas ir perkėlimas
   1.   Valstybės narės užtikrina, kad įsigaliotų įstatymai ir kiti teisės aktai, būtini šiai direktyvai įgyvendinti iki 2010 m. gruodžio 30 d. Jos nedelsdamos perduoda Komisijai šių nuostatų tekstus.
   Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Tokios nuorodos darymo tvarką nustato valstybės narės.
   Pareigos perkelti šią direktyvą į nacionalinę teisę ir ją įgyvendinti netaikomos Kipro Respublika ir Maltos Respublikai, kol jų teritorijose nėra geležinkelių sistemos.
   2.   Valstybės narės pateikia Komisijai šios direktyvos taikymo srityje priimtų pagrindinių nacionalinės teisės nuostatų tekstus.
   3 straipsnis
   Įsigaliojimas
   Ši direktyva įsigalioja kitą dieną po jos paskelbimo Europos Sąjungos oficialiajame leidinyje.
   4 straipsnis
   Adresatai
   Ši direktyva skirta valstybėms narėms.

      Priimta Strasbūre, 2008 m. gruodžio 16 d.

            Europos parlamento vardu

            Pirmininkas

         H.-G. PÖTTERING

            Tarybos vardu

            Pirmininkas

         B. LE MAIRE

      (1)  OL C 256, 2007 10 27, p. 39.

      (2)  2007 m. lapkričio 29 d. Europos Parlamento nuomonė (OL C 297 E, 2008 11 20, p. 133), 2008 m. kovo 3 d. Tarybos bendroji pozicija (OL C 122E, 2008 5 20, p. 10), 2008 m. liepos 9 d. Europos Parlamento pozicija (dar nepaskelbta Oficialiajame leidinyje) ir 2008 m. gruodžio 1 d. Tarybos sprendimas.

      (3)  2004 m. balandžio 29 d. Europos Parlamento ir Tarybos direktyva 2004/49/EB dėl saugos Bendrijos geležinkeliuose ir iš dalies pakeičianti Tarybos direktyvą 95/18/EB dėl geležinkelio įmonių licencijavimo bei Direktyvą 2001/14/EB dėl geležinkelių infrastruktūros pajėgumų paskirstymo, mokesčių už naudojimąsi geležinkelių infrastruktūra ėmimo ir saugos sertifikavimo (Saugos geležinkeliuose direktyva)(OL L 164, 2004 4 30, p. 44). Ištaisyta redakcija OL L 220, 2004 6 21, p. 16.

      (4)  OL L 235, 1996 9 17, p. 6.

      (5)  OL L 110, 2001 4 20, p. 1.

      (6)  OL L 191, 2008 7 18, p. 1.

      (7)  OL L 184, 1999 7 17, p. 23.

      (8)  OL C 321, 2003 12 31, p. 1.

      (9)  OL L 191, 2008 7 18, p. 1.“;


title: 2013 m. gegužės 13 d. Tarybos direktyva 2013/24/ES, kuria dėl Kroatijos Respublikos stojimo adaptuojamos tam tikros bendrovių teisės srities direktyvos

text:
10.6.2013

               LT

               Europos Sąjungos oficialusis leidinys

               L 158/365

         TARYBOS DIREKTYVA 2013/24/ES
   2013 m. gegužės 13 d.
   kuria dėl Kroatijos Respublikos stojimo adaptuojamos tam tikros bendrovių teisės srities direktyvos
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į Kroatijos stojimo sutartį, ypač į jos 3 straipsnio 4 dalį,
   atsižvelgdama į Aktą dėl Kroatijos stojimo, ypač į jo 50 straipsnį,
   atsižvelgdama į Europos Komisijos pasiūlymą,
   kadangi:

               (1)

               Akto dėl Kroatijo stojimo 50 straipsnyje nustatyta, kad tais atvejais, kai dėl stojimo būtina daryti iki įstojimo dienos institucijų priimtų aktų adaptacijas ir kai būtinos adaptacijos nebuvo numatytos tame Akte ir jo prieduose, Taryba, remdamasi Komisijos pasiūlymu, kvalifikuota balsų dauguma priima būtinus aktus, jei pirminis aktas nebuvo priimtas Komisijos;

               (2)

               konferencijos, kurioje buvo parengta ir priimta Kroatijos stojimo sutartis, Baigiamajame akte nurodyta, kad Aukštosios Susitariančiosios Šalys pasiekė politinį susitarimą dėl institucijų priimtų aktų adaptacijų, kurias reikia padaryti atsižvelgiant į stojimą, ir prašo Tarybos ir Komisijos priimti tas adaptacijas iki įstojimo, prireikus jas papildžius ir atnaujinus atsižvelgiant į Sąjungos teisės raidą;

               (3)

               todėl direktyvos 78/660/EEB (1), 83/349/EEB (2), 2009/101/EB (3), 2009/102/EB (4), 2011/35/ES (5) ir 2012/30/ES (6) turėtų būti atitinkamai iš dalies pakeistos,

         PRIĖMĖ ŠIĄ DIREKTYVĄ:
   1 straipsnis
   Direktyvos 78/660/EEB, 83/349/EEB, 2009/101/EB, 2009/102/EB, 2011/35/ES ir 2012/30/ES iš dalies keičiamos taip, kaip nurodyta šios direktyvos priede.
   2 straipsnis
   1.   Valstybės narės ne vėliau kaip Kroatijos įstojimo į Sąjungą dieną priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą.
   Jos taiko šias nuostatas nuo Kroatijos įstojimo į Sąjungą dienos.
   Valstybės narės, patvirtindamos tas priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
   2.   Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
   3 straipsnis
   Ši direktyva įsigalioja tik tuo atveju, jei įsigalioja Kroatijos stojimo sutartis, jos įsigaliojimo dieną.
   4 straipsnis
   Ši direktyva skiriama valstybėms narėms.

      Priimta Briuselyje 2013 m. gegužės 13 d.

            Tarybos vardu

            Pirmininkas

         S. COVENEY

      (1)  1978 m. liepos 25 d. Ketvirtoji Tarybos direktyva 78/660/EEB grindžiama Europos ekonominės bendrijos steigimo sutarties 50 straipsnio 2 dalies g punktu, dėl tam tikrų tipų bendrovių metinių atskaitomybių (OL L 222, 1978 8 14, p. 11). Pastaba. Direktyvos 78/660/EEB pavadinimas buvo pakoreguotas, kad būtų atsižvelgta į naują Europos bendrijos steigimo sutarties straipsnių numeraciją pagal Lisabonos sutarties 5 straipsnį; jame buvo daroma nuoroda į Sutarties 54 straipsnio 3 dalies g punktą.

      (2)  1983 m. birželio 13 d. Septintoji Tarybos direktyva 83/349/EEB, pagrįsta Sutarties 50 straipsnio 2 dalies g punktu dėl konsoliduotos atskaitomybės (OL L 193, 1983 7 18, p. 1). Pastaba. Direktyvos 83/349/EEB pavadinimas buvo pakoreguotas, kad būtų atsižvelgta į naują Europos bendrijos steigimo sutarties straipsnių numeraciją pagal Lisabonos sutarties 5 straipsnį; jame buvo daroma nuoroda į Sutarties 54 straipsnio 3 dalies g punktą.

      (3)  2009 m. rugsėjo 16 d. Europos Parlamento ir Tarybos direktyva 2009/101/EB dėl apsaugos priemonių, kurių valstybės narės reikalauja iš Sutarties 54 straipsnio antroje pastraipoje apibrėžtų bendrovių siekiant apsaugoti narių ir trečiųjų asmenų interesus, koordinavimo, siekiant suvienodinti tokias apsaugos priemones (OL L 258, 2009 10 1, p. 11). Pastaba. Direktyvos 2009/101/EB pavadinimas buvo pakoreguotas, kad būtų atsižvelgta į naują Europos bendrijos steigimo sutarties straipsnių numeraciją pagal Lisabonos sutarties 5 straipsnį; jame buvo daroma nuoroda į Sutarties 48 straipsnio antrą pastraipą.

      (4)  2009 m. rugsėjo 16 d. Europos Parlamento ir Tarybos direktyva 2009/102/EB, bendrovių teisės srityje dėl vienanarių privačių ribotos atsakomybės bendrovių (OL L 258, 2009 10 1, p. 20).

      (5)  2011 m. balandžio 5 d. Europos Parlamento ir Tarybos direktyva 2011/35/ES dėl akcinių bendrovių jungimo (OL L 110, 2011 4 29, p. 1).

      (6)  2012 m. spalio 25 d. Europos Parlamento ir Tarybos Direktyva 2012/30/ES dėl apsaugos priemonių, kurių valstybės narės, siekdamos tokias priemones suvienodinti, reikalauja iš Sutarties dėl Europos Sąjungos veikimo 54 straipsnio antroje pastraipoje apibrėžtų bendrovių, jų narių ir kitų interesų apsaugai, akcines bendroves steigiant, palaikant ir keičiant jų kapitalą, koordinavimo (OL L 315, 2012 11 14, p. 74).

      PRIEDAS
      A   DALIS

         BENDROVIŲ TEISĖ

                  1.

                  Direktyvos 2009/101/EB 1 straipsnyje po Prancūzijai skirto įrašo įterpiama:

                              „—

                              Kroatijoje:
                              dioničko društvo, društvo s ograničenom odgovornošću;“.

                  2.

                  Direktyvos 2009/102/EB I priede po Prancūzijai skirto įrašo įterpiama:

                              „—

                              Kroatijoje:
                              „društvo s ograničenom odgovornošću, dioničko društvo“;“.

                  3.

                  Direktyvos 2011/35/ES 1 straipsnio 1 dalyje po Prancūzijai skirto įrašo įterpiama:

                              „—

                              Kroatijoje:

                                          —

                                          dioničko društvo,“.

                  4.

                  Direktyvos 2012/30/ES I priede po Prancūzijai skirto įrašo įterpiama:

                              „—

                              Kroatijoje:
                              dioničko društvo,“.

            B   DALIS

         APSKAITOS STANDARTAI

                  1.

                  Direktyvos 78/660/EEB 1 straipsnio 1 dalis iš dalies keičiama taip:

                              a)

                              pirma pastraipa papildoma taip:

                                          „—

                                          Kroatijoje:
                                          dioničko društvo, društvo s ograničenom odgovornošću.“;

                              b)

                              antra pastraipa papildoma taip:

                                          „ab)

                                          Kroatijoje:
                                          javno trgovačko društvo, komanditno društvo,“.

                  2.

                  Direktyvos 83/349/EEB 4 straipsnio 1 dalies pirma pastraipa papildoma taip:

                              „ab)

                              Kroatijoje:
                              dioničko društvo, društvo s ograničenom odgovornošću.“